इस्‍लामाबाद। पाकिस्‍तान में 25 जुलाई को आम चुनाव होने वाले हैं। पिछले दिनों पूर्व प्रधानमंत्री नवाज शरीफ की गिरफ्तारी के बाद यहां के चुनावों में नया मोड़ आ गया है। साल 2013 में पाकिस्‍तान में चुनाव हुए थे जिसमें एक बार फिर से नवाज शरीफ की वापसी हुई थी। इस बार भी माना जा रहा था कि नवाज फिर से सत्‍ता पर काबिज हो सकते हैं लेकिन पनामा पेपर्स की वजह से उन्‍हें चुनाव लड़ने के लिए अयोग्‍य ठहरा दिया गया। इसके बाद कोर्ट ने उन्‍हें 10 वर्ष की सजा सुनाई और नवाज के लिए पाकिस्‍तान की राजनीति में सक्रिय होने के सभी रास्‍ते बंद हो गए। पाकिस्‍तान में जब-जब चुनाव होते हैं, अंतरराष्‍ट्रीय स्‍तर पर सुर्खियां बटोरते हैं। इस बार भी चुनावों से पहले पाकिस्‍तान के कोर्ट और यहां की मिलिट्री के अलावा इंटेलीजेंस एजेंसी आईएसआई पर आरोप लग रहे हैं कि ये नतीजों को इमरान खान की पाकिस्‍तान तहरीक-ए-इंसाफ (पीटीआई) के पक्ष में करना चाहते हैं और नवाज शरीफ की पार्टी पाकिस्‍तान मुस्लिम लीग-नवाज (पीएमएल-एन) के खिलाफ करना चाहते हैं।